
Na podlagi 36. člena Zakona o gimnazijah (Uradni list RS, št. 1/07 – uradno prečiščeno besedilo, 68/17, 6/18- ZIO-1, 46/19 in 53/24 in Pravilnika o prilagoditvah šolskih obveznostih dijakov v srednji šoli (Uradni list RS št. 30/18) je učiteljski zbor Gimnazije Tolmin 6. 1. 2026 sprejel

PRAVILNIK ZA DIJAKE ŠPORTNIKE, KI SI PRIDOBIJO STATUS 
NA GIMNAZIJI TOLMIN

1. člen
(vsebina pravilnika)

Ta pravilnik ureja prilagoditve šolskih obveznosti dijakov Gimnazije Tolmin, ki pomembno sodelujejo v športnih organizacijah.


POGOJI ZA PRIDOBITEV STATUSA IN KRITERIJI PODELJEVANJA

2. člen
(kategorije statusov športnika)

Dijaki športniki so dijaki, ki so registrirani pri posamezni panožni športni zvezi in se udeležujejo tekem pod okriljem nacionalnih panožnih športnih zvez. 


Dijaki športniki so razporejeni po obsegu pravic v naslednje kategorije:
PRVA KATEGORIJA so vrhunski športniki: status A
· svetovni razred 
· mednarodni razred 
· perspektivni razred

DRUGA KATEGORIJA so perspektivni športniki: status B
· državni razred 
· mladinski razred
 
TRETJA KATEGORIJA so ostali registrirani športniki pri panožni zvezi: status C
· vsi aktivni športniki, ki trenirajo najmanj 3-krat tedensko 
· se udeležujejo tekem, ki jih vodijo uradne nacionalne panožne športne zveze


3. člen
(pridobitev statusa)

Pridobitev statusa s pisno vlogo predlagajo starši ali zakoniti zastopnik mladoletnega dijaka ali polnoletni dijak sam.
 Status se dijaku dodeli praviloma prvi mesec v šolskem letu. Predlog, skupaj z dokazili, mora predložiti najkasneje do 30. septembra, izjemoma pa se lahko dijaku dodeli status tudi med šolskim letom, če izpolnjuje predpisane pogoje ali pa mu je zaradi uspehov moč podeliti višjo kategorijo. 
Dijak mora status obnoviti vsako šolsko leto z dokumentacijo, ki jo zahteva šola.

K vlogi mora predložiti:
za status A ali B potrdilo nacionalne panožne zveze o kategorizaciji oz. dosežkih na uradnih tekmovanjih

za status A, B in C:
· število treningov, ki jih mora opraviti v tednu, ter okvirni terminski plan treningov in predvidenih tekem v šolskem letu (klub)
· soglasje staršev ali zakonitih zastopnikov za uveljavljanje ugodnosti statusa športnika 
· druga potrdila, ki se nanašajo na športno dejavnost dijaka 

4. člen
(sklep o dodelitvi statusa)

O dodelitvi statusa odloči ravnatelj s sklepom v petnajstih dneh po prejemu popolne vloge. Sklep o dodelitvi statusa vroči dijaku najkasneje v osmih dneh po odločitvi in velja največ za tekoče šolsko leto. Priloga sklepa o pridobitvi statusa je osebni izobraževalni načrt.

 OBVEZNOSTI IN PRAVICE 
5. člen
Športnik s statusom A 
Prilagoditve pri ocenjevanju in drugih šolskih obveznostih
1. Dijak z učiteljem uskladi datume ocenjevanja. 
2. Pisno ocenjevanje poteka praviloma po načrtu ocenjevanja razreda in po osebnem izobraževalnem načrtu. 
3. Dijak mora oceno pridobiti najkasneje 10 delovnih dni pred koncem ocenjevalnega obdobja. Če to ni možno, se dogovori z učiteljem za drug  termin. 
4. Dijak ima lahko individualni program pri pouku športne vzgoje po predhodnem dogovoru z učiteljem športne vzgoje. 
5. Dijak ima možnost dodatnega posvetovanja z učiteljem.
6. V vsakem ocenjevalnem obdobju  mora dijak športnik pridobiti toliko ocen, kot jih določa LDN učitelja predmeta, način ocenjevanja znanja se mu izjemoma   prilagodi.
7. Ob nepredvideni povečani intenzivnosti vadbe (več treningov, priprav, tekmovanj) se dijak lahko opraviči pri ustnem ocenjevanju vsaj 5 dni prej. Z učiteljem predmeta ponovno uskladita datum ustnega ocenjevanja.
8. Dijak je v  posameznem obdobju lahko tudi neocenjen, če je bil odsoten 60 % ali več časa, predvidenega za vzgojno-izobraževalno delo pri posameznem predmetu. V tem primeru pridobi dijak ocene v naslednjem ocenjevalnem obdobju. 
9. Dijak lahko izjemoma večkrat obiskuje isti letnik (lahko tudi tako, da opravlja samo tiste predmete, ki jih še ni opravil v preteklem letu).  

Prisotnost dijaka pri pouku 
1. Dijak lahko izostaja od pouka zaradi treningov do dve šolski uri dnevno, izjemoma tudi cel dan enkrat na teden, če trening poteka istočasno kot pouk.
2. Dijak lahko izostaja od pouka zaradi športnih priprav in tekmovanj ali treningov. Čas odsotnosti je odvisen od športne panoge. Odsotnost morajo starši in trenerji najaviti vsaj tri dni prej. 
Napredovanje dijaka v višji letnik
1. Dijak pogojno napreduje v višji letnik, če  ni pozitivno  opravil  največ treh predmetov tekočega letnika.
2. Dijak neopravljene obveznosti iz največ treh predmetov preteklega šolskega leta lahko opravlja do  jesenskih počitnic tekočega šolskega leta.
3. Dijak lahko opravlja izpite iz posameznih predmetov večkrat, vendar ne več kot trikrat. 

6. člen
Športnik s statusom B 
Prilagoditve pri ocenjevanju 
1. Dijak v dogovoru z učiteljem uskladi datum ustnega ocenjevanja.
2. Dijak pisno ocenjevanje opravi po načrtu ocenjevanja razreda. Če je na dan pisnega ocenjevanja upravičeno odsoten (tekmovanja, priprave), izjemoma v dogovoru z učiteljem tudi drugače. 
3. Dijak ima možnost dodatnega posvetovanja z učiteljem. 
4. Dijak ima lahko individualni program pri pouku športne vzgoje po predhodnem dogovoru z učiteljem športne vzgoje.
5. Dijak se ob nepredvideni povečani intenzivnosti vadbe (več treningov, priprav, tekmovanj) lahko opraviči pri ustnem ocenjevanju vsaj tri dni prej. Z učiteljem predmeta ponovno uskladita datum ustnega ocenjevanja.
6. Dijak lahko izjemoma večkrat obiskuje isti letnik (lahko tudi tako, da opravlja samo predmete, ki jih še ni opravil v preteklem letu).  

Prisotnost dijaka pri pouku  
1. Dijak lahko izostaja od pouka zaradi treningov do dve šolski uri dnevno, izjemoma tudi cel dan enkrat na teden, če trening poteka istočasno kot pouk.
2. Dijak lahko izostaja od pouka zaradi športnih priprav, vendar največ deset šolskih dni zaporedoma. 
3. Dijak lahko izostaja od pouka zaradi športnih priprav in tekmovanj ali treningov. Čas odsotnosti je odvisen od športne panoge.  Odsotnost morajo starši in trenerji najaviti vsaj tri dni prej. 

Napredovanje dijaka v višji letnik 
1. Dijak pogojno napreduje v višji letnik, če  ni pozitivno  opravil  največ treh predmetov tekočega letnika.
2. Dijak neopravljene obveznosti iz največ treh predmetov preteklega šolskega     leta lahko opravlja do  jesenskih počitnic tekočega šolskega leta.
3. Dijak izpite iz posameznih predmetov lahko opravlja večkrat, vendar ne več kot trikrat. 

7. člen
Športnik s statusom C 
Prilagoditve pri ocenjevanju 
1. Dijak v dogovoru z učiteljem uskladi datum ustnega ocenjevanja.
2. Dijak pisno ocenjevanje opravi po načrtu ocenjevanja razreda. Če je na dan pisnega ocenjevanja upravičeno odsoten (tekmovanja, priprave), izjemoma v dogovoru z učiteljem tudi drugače. 
3. Dijak ima možnost dodatnega posvetovanja z učiteljem. 
4. Dijak ima lahko individualni program pri pouku športne vzgoje po predhodnem dogovoru z učiteljem športne vzgoje.

Prisotnost dijaka pri pouku 
1.  Dijak lahko izostaja od pouka zaradi treningov do dve šolski uri na teden, če trening poteka istočasno kot pouk. 
2. Dijak lahko izostaja od pouka zaradi športnih priprav, vendar največ 5 šolskih dni zaporedoma. 
3. Dijak lahko izostaja od pouka zaradi tekmovanj, če so ta med poukom, vendar mora napovedati izostanek vsaj 3 dni prej. 

8. člen  
(obveznosti)
Obveznosti dijakov so: 
· vestno opravljanje šolskih obveznosti,
· dogovarjanje z učiteljem za ustno ali pisno ocenjevanje znanja po načrtu, ki ga    sam izdela (status A), ali v sodelovanju z nosilcem predmeta, starši ali trenerjem,
· izvajanje dogovorjenega načrta,
· sporočanje vseh sprememb v zvezi s statusom (prekinitev treniranja, poškodba…),
· redno obveščanje staršev in trenerja o učnem uspehu,
·  napoved odsotnosti in z učiteljem uskladitev novega datuma ocenjevanja.
 Obveznosti trenerja so:
· spremljanje šolskega uspeha varovanca,
· obiskovanje pogovornih ur pri razredniku ali koordinatorju ŠVZ, ki je član komisije za dodelitev statusa, 
· obveščanje šole o terminih treningov, priprav in tekmovanj, 
· razredniku sporočanje izostankov vnaprej, 
· priprava obvestila in koledarja povečanih športnih obremenitev v obdobju, predloženem razredniku (Če obvestilo o povečani intenzivnosti ni izdano, se dijak ne more opravičevati pri ustnem ocenjevanju.),
-     športnemu koordinatorju mesečno sporočanje  tedenske prisotnosti športnika. 
Obveznosti staršev so: 
· redno spremljanje uspeha in vedenja dijaka, 
· obiskovanje pogovornih ur,
· razredniku redno opravičevanje izostankov. 
Obveznosti učiteljev: 
· prilagojeno ustno in pisno ocenjevanje,
· upoštevanje ugodnosti posamezne kategorije statusa.

Obveznosti razrednika: 
· v eAsistentu označitev vrste statusa dijaka in obdobje povečanih obremenitev (od do),
· v eAsistentu vpis zamrznitve statusa dijaka ali odvzema statusa. 

IV. MIROVANJE IN PRENEHANJE


9. člen
(mirovanje statusa)
Šola lahko določi, da dijaku status miruje, če tako želi sam ali to predlagajo njegovi starši ali oddelčni učiteljski zbor s sklepom. Med mirovanjem statusa dijak ne more uveljaviti pravic, ki so mu bile z njim dodeljene.



Status lahko miruje zaradi:
· dijakovega učnega uspeha (če je v ocenjevalnem obdobju negativno ocenjen pri dveh ali več predmetih),
· dijakovega neprimernega odnosa do dela v šoli,
· prejetega vzgojnega ukrepa ukor razrednika,
· bolezni ali poškodbe.
O mirovanju statusa odloči ravnatelj v osmih dneh od prejema utemeljenega pisnega predloga.

10.  člen
(prenehanje statusa)

Dijaku preneha status:
· če preneha pogoj za pridobitev pravice do prilagoditev,
· če mu preneha status dijaka,
· če mu je dodeljen za določen čas,
· na njegovo izrecno željo ali zahtevo staršev dijaka, 
· če se mu status odvzame.


11.  člen 
(odvzem statusa)

Dijak izgubi ugodnosti statusa športnika:
· če po svoji krivdi ne izpolnjuje dogovorjenih obveznosti in to povzroči negativen uspeh,
· če pri dejavnostih, zaradi katerih je dobil status, deluje proti vzgojni usmeritvi šole in se obnaša v nasprotju z njo,  
· če neopravičeno izostaja od pouka,
· če se neprimerno obnaša oz. če mu je zato izrečen vzgojni ukrep (ukor razrednika ali višji), 
· če neopravičeno zavrne sodelovanje v šolski reprezentanci, ki zastopa šolo na tekmovanju, 
· če ne dosega zadovoljivega učnega uspeha (pri statusu A, B in C dve negativni oceni iz dveh ali več predmetov v ocenjevalnem obdobju; o odvzemu statusa odloča ravnatelj na podlagi mnenja športnega koordinatorja, razrednika in svetovalne službe),
· če preneha z aktivnim treningom. 
Predlog o prenehanju prilagoditev poda razrednik ali  drugi pedagoški delavci.

Izguba prilagoditev je lahko začasna, dokler dijak ne odpravi razlogov za izgubo. V e-redovalnici se pod opombami zapiše odvzem statusa. 
O odvzemu statusa odloči ravnatelj v osmih dneh od prejema utemeljenega pisnega predloga.

V. VARSTVO PRAVIC
12.  člen
Sklep o dodelitvi statusa, vključno z osebnim izobraževalnim načrtom, je enako obvezujoč za vse, na katere se nanaša oziroma, ki so ga podpisali.

13.  člen
Zoper odločitve v zvezi z uveljavljanjem pravic in obveznosti iz statusa je možna pisna pritožba. O pritožbi odloča komisija za pritožbe in vzgojne ukrepe na Gimnaziji Tolmin. O odločitvi komisije odloča Svet šole Gimnazije Tolmin. Odločitev Sveta šole je dokončna.
Ta pravilnik sprejme ali razveljavi učiteljski zbor zavoda na predlog vodstva zavoda.
Rok za pisno pritožbo je osem dni po prejemu sklepa in trideset dni, če sklep ni bil izdan.

14.  člen
Ta pravilnik sprejme ali razveljavi učiteljski zbor zavoda na predlog vodstva zavoda.

15.  člen
Pravilnik začne veljati s __1. 9. 2026__ 
Pravilnik je bil sprejet _6.1. 2026_, na konferenci učiteljskega zbora. 

Številka pravilnika: 007-1/2026-1.
							Ravnateljica Gimnazije Tolmin 
								 Magda Mlekuž 

